सोतसोबे ने भारतीय पारी को किया तहस-नहस  
सोतसोबे ने भारतीय बल्लेबाजों के खराब प्रदर्शन का फायदा उठाते हुए चार विकेट चटकाए जिससे द. अफ्रीका ने मेहमान टीम को 190 रन पर समेट दिया।
तेज गेंदबाज लोंवाबो सोटसोबे ने भारतीय बल्लेबाजों के अनुशासनहीन प्रदर्शन का फायदा उठाते हुए चार विकेट चटकाए जिसकी बदौलत द. अफ्रीका ने मेहमान टीम को दूसरे एक दिवसीय क्रिकेट मैच में 190 रन पर समेट दिया।  सोतसोबे ने 22 रन देकर चार विकेट लिए जबकि डेल स्टेन और मोर्ने मोर्कल को दो-दो विकेट मिले। भारत ने 40 रन के भीतर सात विकेट गंवा दिए।  भारत के आखिरी चार विकेट 14 रन के भीतर तीसरे पावरप्ले में गिरे।  युवराज सिंह (68 गेंद पर 53 रन) और कप्तान महेंद्र सिंह धोनी (61 गेंद पर 38 रन) ने चौथे विकेट के लिए 83 रन जोड़कर भारतीय पारी को संभालने की कोशिश की। एक समय पर भारत का स्कोर तीन विकेट पर 150 रन था जो नौ विकेट पर 184 रन हो गया। सोतसोबे ने मुरली विजय, युवराज, धोनी और सुरेश रैना के विकेट चटकाए।  टॉस जीतकर पहले बल्लेबाजी करने वाली भारतीय टीम को सचिन तेंदुलकर और विजय ने धीमी शुरुआत दी। विजय उस समय पवेलियन लौट गए जब स्कोर बोर्ड पर 21 रन टंगे थे।  तेंदुलकर और विराट कोहली ने 42 रन की साझेदारी की जो कोहली के रन आउट होने से टूट गई। डेविड मिलर ने सीधे थ्रो पर कोहली को पवेलियन भेजा।  सर्वाधिक एक दिवसीय मैच (444) खेलने के श्रीलंका के सनत जयसूर्या के रिकार्ड की बराबरी करने वाले तेंदुलकर ने कुछ अच्छे शाट खेले लेकिन जोहान बोथा की टर्न लेती गेंद पर आउट हो गए।